Source: https://eszerint.blog.hu/2010/04/27/angol_adatbazis_ugy?token=7ef9f6610dc75c774dde041d5d1d498d
Timestamp: 2018-11-14 16:16:30
Document Index: 27127129

Matched Legal Cases: ['sui generis', 'sui generis', 'bíróság ', 'bíróság ', 'bíróság ', 'Bíróság ', 'sui generis']

Angol adatbázis ügy - eszerint.blog.hu
Az angol sportszervezés körében nagy „hagyománya” van az adatbázisok sui generis védelmével összefüggő jogi ügyeknek (ld. C-203/02; C-46/02; C-44/02; C-338/02).
A múlt héten új döntéssel szaporodott az említett ügyek listája. Az ügyben az angol labdarúgó ligákat (ideértve a Premier League-t is) bonyolító szervezetek pereltek be szerzői jogaik megsértése miatt olyan vállalkozásokat, amelyek a mérkőzések adatait hasznosították. Az ügy egyik alperese volt a Yahoo! is.
A felperesek azt állították, hogy a mérkőzéslisták szerzői jogi védelmet élveznek, részint, mint adatbázisok, másrészt pedig, mint önálló szerzői művek. Az alperesek álláspontja szerint az adatbázis előállítója sui generis oltalmat is élvez.
Az ítélet részletesen leírja a mérkőzéslisták keletkezésének módszerét, amelyet – az ítélet szerint – a labdarúgó ligák belső szabályzatai részletesen meghatároznak. A részletes szabályozás ellenére ugyanakkor számos olyan döntési pont marad a rendszerben, amelyet a mérkőzéslistákat összeállítói szakemberek saját belátásuk szerint döntenek el, vagyis, a mérkőzések adatait végső soron önmagukban a szabályok nem határozzák meg, tere marad az egyéni kreativitásnak is. Érdekes körülménye az ügynek, hogy a mérkőzéslisták végleges formája azt megelőzően készül el, hogy tudni lehetne, végül mely csapatok jogosultak indulni az egyes bajnokságokban.
Az angol bíróság döntése szerint a mérkőzések listái szerzői jogi védelmet élvező adatbázisnak minősülnek, mivel abban fellelhetőek olyan elemek is, amely a szerző szellemi tevékenységének tudható be. Egyéb úton a bíróság a szerzői jogi védelmet nem állapította meg.
A bíróság – az Európai Bíróság British Horseracing v William Hill (C-203/02) döntését követve – ugyanakkor elutasította a mérkőzéslistákat magába foglaló adatbázis előállítójának sui generis védelmét.
https://eszerint.blog.hu/api/trackback/id/tr491954872